**1 Törtel**

Törtel Pest megyében a Ceglédi járásban, a Duna-Tisza közi Homokhátság északi peremén fekvő, 4264 (2018) lakosú község. Törtel természeti szépségekben, történelmi múltat rejtő kunhalmokban gazdag vidéke és vendégszerető népe felejthetetlen élményt nyújt az ide látogatónak. Kőkorszaki leletek, majd a népvándorlás népeinek hagyatéka bizonyítja, hogy ez a vidék jó megélhetést nyújtott az ide települőknek. Jelenleg 69 azonosított régészeti lelőhelyről van tudomásunk***.*** Leghíresebb és legértékesebb leletünk a világ legnagyobb hun áldozati bronzüstje, amely 1869-ben került elő a Czakó halom környékéről. Ma a Nemzeti Múzeum őrzi, Törtel címerének zöld pajzsmezejében is látható. Névadónk a IV. (Kun) László meg-gyilkolásában is résztvevő kun főember, Törtel. A török idők alatt egy ideig jelentős népesség lakott itt, de a 15 éves háború a lakosságot elűzte, és Törtel pusztává vált az 1700-as évek első feléig, amikor is újjátelepült. Római katolikus templomát [1802](https://hu.wikipedia.org/wiki/1802)-ben építették a temetőben talált gótikus templom köveinek felhasználásával. [Klasszicista](https://hu.wikipedia.org/wiki/Klasszicista) stílusban épült,[1837](https://hu.wikipedia.org/wiki/1837)-ben szentelték fel. A református templom építése és felszentelése 2000-ben történt.

A község jeles egyéniségeket adott a honnak, mint Vida László (1770-1831), Helmeczy Mihály (1788-1856), Rideg Sándor (1903-1966). Élénk kulturális élet volt Törtelen mindig, ezt a régi színjátszókörök és a jelenlegi Tanyaszínház előadásai fémjelzik. A régebbi múlt hagyatékát gyűjtötte össze és mutatja be a Falumúzeum. A természeti szépségeket a Kákás-tanösvény fűzi össze, amely 6,5 km hosszan 7 állomáshelyen mutatja be a vidék élőhelyeit, gazdaságát, népművészeti és történelmi örökségét. Az aktív pihenést és szálláslehetőséget a horgásztavak (Kákás horgásztó, Patik horgásztó) és a vadászház biztosítják. Jelenleg a község értékei közül a Megyei Értéktár 5 tételt jegyez, további 6 tétel a helyi értékeket képviseli.